32000D0675
L 280/63
JURNALUL OFÍCIAL AL UNIUNII EUROPENE
DECIZIA COMISIEI
din 20 octombrie 2000
de stabilire a condițiilor speciale pentru importul produselor pescărești originare din Republica Islamică Iran
[notificată cu numărul C(2000) 3066]
(Text cu relevanță pentru SEE)
(2000/675/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
Un expert al Comisiei s-a deplasat în Republica Islamică Iran pentru a verifica condițiile în care produsele pescărești destinate Comunității sunt produse, antrepozitate și expediate.
(2)
Dispozițiile legislației din Republica Islamică Iran privind inspecția și controlul sanitar veterinar al produselor pescărești pot fi considerate echivalente cu cele prevăzute de Directiva 91/493/CEE.
(3)
În Republica Islamică Iran, „Iran Veterinary Organization (IVO) of the Ministry of Jihad-e-Sazandegi” este capabil să verifice eficient aplicarea legislației în vigoare.
(4)
Procedura de obținere a certificatului prevăzut la articolul 11 alineatul (4) litera (a) din Directiva 91/493/CEE cuprinde definirea unui model de certificat, cerințele minime privind limba sau limbile în care trebuie redactat și calificarea semnatarului.
(5)
În conformitate cu articolul 11 alineatul (4) litera (b) din Directiva 91/493/CEE, trebuie aplicată o marcă comercială pe ambalajele produselor pescărești conținând numele țării terțe precum și numărul de aprobare/înregistrare al unității, al navei fabrică, al antrepozitului frigorific sau al navei frigorifice de origine.
(6)
În conformitate cu articolul 11 alineatul (4) litera (c) din Directiva 91/493/CEE, trebuie redactată o listă de unități, nave fabrică sau antrepozite frigorifice precum și o listă de nave frigorifice înregistrate în sensul anexei II punctele 1-7 din Directiva 92/48/CEE a Consiliului (3). Aceste liste trebuie redactate în baza unei comunicări din partea IVO către Comisie. Prin urmare, intră în sarcina IVO să asigure respectarea dispozițiilor prevăzute în acest scop de articolul 11 alineatul (4) din Directiva 91/493/CEE.
(7)
IVO a furnizat oficial asigurări privind respectarea normelor enunțate la capitolul V din anexa la Directiva 91/493/CEE și privind respectarea cerințelor echivalente celor prevăzute de directivă pentru aprobarea sau înregistrarea unităților, a nevelor fabrică, a antrepozitelor frigorifice sau a navelor frigorifice de origine.
(8)
Măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
„Iran Veterinary Organization (IVO) of the Ministry of Jihad-e-Sazandegi” este autoritatea competentă în Republica Islamică Iran pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești originare din Republica Islamică Iran trebuie să îndeplinească următoarele condiții:
1.
fiecare transport trebuie însoțit de un certificat de sănătate original numerotat, completat corespunzător, datat și semnat, conținând o singură foaie, al cărei model figurează la anexa A;
2.
produsele trebuie să provină din unități, nave fabrică sau antrepozite frigorifice autorizate sau din nave frigorifice înregistrate, enumerate la anexa B;
3.
cu excepția produselor pescărești congelate în vrac și destinate fabricării de conserve, toate ambalajele trebuie să poarte în mod de neșters cuvântul „IRAN”, precum și numărul de aprobare/înregistrare al unității, al navei fabrică, al antrepozitului frigorific sau navei frigorifice de origine.
Articolul 3
(1) Certificatele menționate la articolul 2 punctul 1 trebuie redactate cel puțin într-una din limbile oficiale ale statului membru în care se efectuează controlul.
(2) Certificatele trebuie să conțină numele, calitatea și semnătura reprezentantului IVO precum și ștampila oficială a acestui organism într-o culoare diferită de cea a celorlalte mențiuni cuprinse în certificat.
Articolul 4
Prezenta decizie intră în vigoare în a șaizecea zi de la data publicării în Jurnalul Oficial al Comunităților Europene.
Articolul 5
Prezenta decizie se adresează statelor membre.
Adoptată la Bruxelles, 20 octombrie 2000.